paragraph_text: Oasis je bio engleski rock sastav osnovan 1991. godine u Manchesteru. Izvornu postavu činili su Liam Gallagher kao pjevač i svirač tamburina, Paul „Bonehead“ Arthurs na gitari, Paul „Guigsy“ McGuigan na basu te Tony McCarroll za udaraljkama. Pet godina stariji Gallagher, Noel, pridružio se sastavu krajem iste godine kao glavni gitarist i tekstopisac te prateći vokal. Inspiraciju za vlastite prve uratke crpili su iz bogatog britanskog glazbenog nasljeđa, od Kinksa i Beatlesa do Stone Roses i ostatka tzv. Madchestera, uključujući i prethodnike toga pokreta poput Smithsa te Curea. Nakon dvije godine relativno nezapaženih nastupa, Oasis dolazi pod okrilje Alana McGeeja i njegove producentske kuće, Creation.